Poradenstvo ohľadom vitamínov na nízky krvný tlak a tetaniu bez obsahu kofeínu
Dobrý deň mohli by ste mi poradiť nejaké vitamíny mám dosť často nízky tlak tym mám hlavne večer tŕpnutie končatín plus závraty avšak aby neobsahovali kofeín ...mám tetaniu avšak magnézium mi často krvný tlak znižuje ďakujem
Dobrý deň.
Ďakujeme za Vašu otázku.
Hypotenzia alebo nízky krvný tlak sa najčastejšie definuje ako akákoľvek hodnota tlaku nižšia ako 90/60 mmHg. Vo všeobecnosti nízky tlak nepredstavuje zdravotný problém, problémom sú sprievodné príznaky ako malátnosť, závrate a mdloby, únava, hučanie v ušiach. Príčiny nízkeho tlaku nie sú presne dané. Môže ho spôsobiť dehydratácia, konzumácia alkoholu, nedostatok vitamínov a minerálov, nedostatočný pohyb a slabá fyzická kondícia, úpal, vyčerpanosť, stres, nedostatočná funkcia štítnej žľazy, diabetes, dilatácia ciev a iné.
Na zvýšenie tlaku sa ako preventívne opatrenia odporúča zmena životosprávy, dostatočný príjem tekutín, prípadne minerálnych vôd obohatených o sodík. Odporúča sa viac soliť, prijímať vitamíny a minerálne látky. Vhodné je častejšie prijímať menšie porcie jedla, pretože veľká porcia jedla naraz, môže taktiež znížiť tlak. Funkciu obehového systému podporuje aj striedavá studená a teplá sprcha. Vhodnou voľbou môže byť aj prísun draslíka.
Draslík
je kľúčový pre rovnováhu elektrolytov a môže pomôcť pri regulácii krvného tlaku. Príjem draslíka môže byť prospešný pre ľudí s nízkym tlakom, pretože pomáha podporovať zdravý obeh a funkciu srdca. Súčasne prispieva k správnemu fungovaniu nervového systému a k správnemu fungovaniu svalov.
Ochorenie tetánia je spôsobené predovšetkým pozmenenou hladinou niektorých iónov v organizme. Hlavnou príčinou je nedostatok magnézia, menej častou príčinou môže byť znížená hladina kalcia.  Medzi ďalšie príčiny vzniku patrí užívanie niektorých liekov, prísne diéty, ochorenia ako sú cukrovka, chronické zápalové ochorenia čriev, poruchy funkcie štítnej žľazy a iné. Tetánia sa vyznačuje zvýšenou nervovosvalovou dráždivosťou. Medzi jej prejavy patrí napríklad tŕpnutie v tvárovej oblasti, končatín, brnenie prstov , svalové kŕče, pocity na zvracanie. Pri akútnych atakoch sa môže prejaviť dýchavičnosť, celotelové svalové kŕče, nepravidelný srdcový rytmus, úzkosť.
Magnézium môže znížiť krvný tlak, preto jeho samovoľné užívanie v prípade hypotenzie nie je vhodné.
Na zmiernenie príznakov tetánie je možné užívať vitamíny skupiny B, najmä
B1, B6, B12
. Sú dôležité pre správnu funkciu nervového systému a zdravie svalov. B12 a B6 môžu pomôcť pri tŕpnutí končatín, ktoré je často spojené s nervovými problémami. Vhodnou voľbou môže byť taktiež vápnik. Vápnik je dôležitý pre správnu funkciu svalov a nervov, a môže byť prospešný pre tetániu, kde môže dôjsť k svalovým kŕčom. Vápnik tiež pomáha udržiavať zdravý krvný tlak.
Želám pekný zvyšok dňa.
S pozdravom
Mgr. Barbora Bičanovská